L 147/112
SK
Úradný vestník Európskej únie
7.6.2023
(3)
Nedávne oznámenia prijaté prostredníctvom systému RASFF poukazujú na existenciu vážneho priameho alebo nepriameho rizika pre zdravie ľudí pochádzajúceho z niektorých potravín alebo krmív.
Okrem toho z úradných kontrol niektorých potravín a krmív neživočíšneho pôvodu vykonaných členskými štátmi v druhom polroku 2022 vyplýva, že zoznamy uvedené v prílohách I a II k vykonávaciemu nariadeniu (EÚ) 2019/1793 by sa mali v záujme ochrany zdravia ľudí v Únii zmeniť.
(4)
Sladká paprika (Capsicum annuum) a paprika rodu Capsicum (iná ako sladká) z Dominikánskej republiky podliehajú od januára 2010 zvýšenej miere úradných kontrol a osobitným podmienkam pri ich vstup do Únie z dôvodu rizika kontaminácie rezíduami pesticídov.
Z úradných kontrol vykonaných členskými štátmi vyplýva, že sa zlepšil súlad s príslušnými požiadavkami stanovenými v právnych predpisoch Únie.
Výsledky uvedených kontrol svedčia o tom, že vstup týchto potravín do Únie už nepredstavuje závažné riziko pre zdravie ľudí.
Preto už nie je nutné v ustanoveniach vyžadovať, aby každú zásielku sprevádzal úradný certifikát potvrdzujúci, že všetky výsledky odberu vzoriek a analýz preukazujú súlad s nariadením Európskeho parlamentu a Rady (ES) č. 396/2005 (4).
Členské štáty by však mali aj naďalej vykonávať úradné kontroly, aby sa tak zaručilo zachovanie súčasnej úrovne dodržiavania predpisov.
Zápis týkajúci sa sladkej papriky (Capsicum annuum) a papriky rodu Capsicum (iná ako sladká) z Dominikánskej republiky v bode 1 prílohy II k vykonávaciemu nariadeniu (EÚ) 2019/1793 by sa preto mal vypustiť a presunúť do prílohy I k uvedenému vykonávaciemu nariadeniu, pričom miera frekvencie identifikačných a fyzických kontrol zásielok vstupujúcich do Únie by sa mala zachovať na úrovni 50 %.
(5)
V súvislosti so zásielkami sladkej papriky (Capsicum annuum) a papriky rodu Capsicum (iná ako sladká) a pomarančov z Egypta bola pri úradných kontrolách vykonaných členskými štátmi v súlade s článkami 5 a 6 vykonávacieho nariadenia (EÚ) 2019/1793 zistená vysoká miera nesúladu s príslušnými požiadavkami stanovenými v právnych predpisoch Únie, pokiaľ ide o kontamináciu rezíduami pesticídov.
Preto je vhodné zvýšiť frekvenciu identifikačných a fyzických kontrol vykonávaných na uvedených zásielkach vstupujúcich do Únie na 30 %.
(6)
Pokiaľ ide o zásielky anony šupinatej (Annona squamosa) z Egypta, údaje v oznámeniach zasielaných prostredníctvom systému RASFF, ako aj informácie týkajúce sa úradných kontrol vykonaných členskými štátmi poukazujú na vznik nových rizík pre zdravie ľudí z dôvodu možnej kontaminácie rezíduami pesticídov.
Preto treba vyžadovať zvýšenú mieru úradných kontrol pri vstupe uvedenej komodity z Egypta.
Uvedená komodita by sa preto mala zaradiť do prílohy I k vykonávaciemu nariadeniu (EÚ) 2019/1793 s frekvenciou identifikačných a fyzických kontrol stanovenou na 20 % zásielok vstupujúcich do Únie.
(7)
Plody podzemnice olejnej a produkty vyrobené z plodov podzemnice olejnej z Gambie podliehajú od januára 2019 zvýšenej miere úradných kontrol a osobitným podmienkam pri ich vstupe do Únie z dôvodu rizika kontaminácie aflatoxínmi.
Uvedené komodity sa už viac ako tri roky do Únie nedovážajú.
Zápis týkajúci sa plodov podzemnice olejnej a produktov vyrobených z plodov podzemnice olejnej z Gambie v bode 1 prílohy II k vykonávaciemu nariadeniu (EÚ) 2019/1793 by sa preto mal vypustiť a presunúť do prílohy I k uvedenému vykonávaciemu nariadeniu s frekvenciou identifikačných a fyzických kontrol stanovenou na 50 % zásielok vstupujúcich do Únie.
Členské štáty by mali naďalej vykonávať úradné kontroly s cieľom zabezpečiť, aby po zrušení osobitných podmienok, keď sa potenciálne obnoví obchod, uvedené komodity dovážané do Únie spĺňali príslušné požiadavky stanovené v právnych predpisoch Únie, pokiaľ ide o kontamináciu aflatoxínmi.
(8)
V súvislosti so zásielkami moringy olejodárnej (Moringa oleifera) z Indie bola pri úradných kontrolách vykonaných členskými štátmi v súlade s článkami 5 a 6 vykonávacieho nariadenia (EÚ) 2019/1793 zistená vysoká miera nesúladu s príslušnými požiadavkami stanovenými v právnych predpisoch Únie, pokiaľ ide o kontamináciu rezíduami pesticídov.
Preto je vhodné zvýšiť frekvenciu identifikačných a fyzických kontrol vykonávaných na uvedených zásielkach vstupujúcich do Únie na 20 %.
(4) Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v.
EÚ L 70, 16.3.2005, s. 1).